Rikors ippreżentat fl-14 ta’ Awwissu 2020 – Asempre vs Il-Kummissjoni
(Kawża T-513/20)
Lingwa tal-kawża: l-Ispanjol
Partijiet
Rikorrenti: Asociación Profesional de Empresas de Reparto y Manipulado de Correspondencia (Asempre) (Madrid, Spanja) (rappreżentanti: J. Piqueras Ruiz, I. Igartua Arregui u M. Troncoso Ferrer, avukati)
Konvenuta: Il-Kummissjoni Ewropea
Talbiet
Ir-rikorrenti titlob li l-Qorti Ġenerali jogħġobha:
tannulla d-Deċiżjoni tal-Kummissjoni Ewropea C (2020) 3108 final, tal-14 ta’ Mejju 2020, dwar l-għajnuna mill-Istat SA.50872 (2020/NN) – Kumpens lill-Correos għal obbligu ta’ servizz universali, 2011-2020; y, u b’konsegwenza ta’ dan,
tikkundanna lill-Kummissjoni għall-ispejjeż tal-proċeduri.
Motivi u argumenti prinċipali
Dan ir-rikors ġie ppreżentat kontra d-Deċiżjoni tal-Kummissjoni Ewropea C (2020) 3108 final, tal-14 ta’ Mejju2020, dwar l-għajnuna mill-Istat SA.50872 (2020/NN) – Kumpens lill-Correos għal obbligu ta’ servizz universali, 2011-2020, li permezz tagħha l-Kummissjoni ddeċidiet, fost aspetti oħra, li l-kumpens għal servizz pubbliku lil Correos għall-perijodu 2011-2020 jikkostitwixxi għajnuna mill-Istat illegali skont l-Artikolu 107(1) TFUE, iżda li hija, madankollu, kompatibbli mas-suq intern skont l-Artikolu 106(2) TFUE.
Insostenn tar-rikors tagħha, ir-rikorrenti tinvoka tliet motivi.
L-ewwel motiv ibbażat fuq żball manifest ta’ evalwazzjoni.
Ir-rikorrenti ssostni li l-Kummissjoni wettqet żball meta qieset li parti mill-kumpens mogħti mill-Istat matul il-perijodu analizzat kellha tiġi imputata fuq il-perijodu preċedenti għall-2011; u konkretament għall-perijodu ta’ bejn l-2007 u l-2010. Madankollu, jekk il-Kummissjoni trid issostni li l-intestatura tal-baġit ta’ riferiment hija dik dwar il-provvista ta’ Servizz Pubbliku Universali minn Correos matul is-snin 2008, 2009 jew 2010, u li għaldaqstant għandha titqies bħala għajnuna imputabbli għal tali perijodi, dan kellu jiġi indikat fil-kodiċi baġitarju, bit-tqegħid, fil-bidu tiegħu, tas-snin “2007”, “2008”, “2009” jew “2010”, rispettivament. Madanakollu, dan ma seħħx. Bil-kontra ta’ dan, l-intestaturi ġew identifikati bħala 2011 1701 491N 441 u 2013 1703 491N 442. Dan ifisser li ġew attribwiti għal servizz imwettaq u llikwidat matul dan il-perijodu annwali, u mhux matul perijodu annwali ieħor.
It-tieni motiv ibbażat fuq żball manifest ta’ evalwazzjoni u fuq il-ksur tal-Artikolu 22 tad-Direttiva 97/67/KE tal-Parlament Ewropew u tal-Kunsill tal-15 ta’ Diċembru 1997 dwar regoli komuni għall-iżvilupp tas-suq intern tas-servizzi postali tal-Komunità u t-titjib fil-kwalità tas-servizz (ĠU Edizzjoni Speċjali bil-Malti, Kapitolu 6, Vol. 3, p. 71).
F’dan ir-rigward qiegħed jiġi allegat li l-ispiża tan-notifiki amministrattivi matul il-perijodu inkwistjoni ma setgħetx tkun is-suġġett ta’ kumpens mill-Istat, sa fejn dan il-kumpens mill-Istat huwa għajnuna illegali u inkompatibbli li madankollu ma tteħditx inkonsiderazzjoni mill-Kummissjoni fid-deċiżjoni kkontestata. Il-Kummissjoni, fil-fatt, tadotta kriterju totalment oppost għal dak adottat mill-Comisión Nacional de los Mercados y de la Competencia [il-Kummissjoni Nazzjonali għas-Swieq u għall-Kompetizzjoni], billi tinkludi l-ispiża tan-notifiki amministrattivi mal-obbligi ta’ servizz universali, u b’konsegwenza ta’ dan, tqis li tista’ tiġi validament ikkumpensata permezz ta’ kontribuzzjonijiet tal-Istat. Issa, billi injorat b’dan il-mod il-pożizzjoni adottata mill-Comisión Nacional de los Mercados y de la Competencia [il-Kummissjoni Nazzjonali għas-Swieq u għall-Kompetizzjoni], inkwantu l-awtorità li tirregola s-settur tal-posta, il-Kummissjoni kisret id-dmir li hija għandha li tirrispetta l-garanziji proċedurali li għandhom jiggwidaw l-applikazzjoni tal-Artikolu 107 TFUE.
It-tielet motiv ibbażat fuq żball manifest ta’ evalwazzjoni u fuq il-ksur tal-Artikolu 107 TFUE.
F’dan ir-rigward qiegħed jiġi allegat li l-Kummissjoni ma kellhiex teskludi mill-kalkolu tal-għajnuna inkwistjoni l-ammonti għal eżenzjoni mit-taxxa fuq il-proprjetà immobbli u mit-taxxa fuq l-attivitajiet ekonomiċi.
____________